Gareth Anscombe

Chwaraewr rygbi'r undeb sydd wedi chwarae dros dîm cenedlaethol Cymru yw Gareth Anscombe (ganwyd 10 Mai 1991).  Mae'n chwarae'n bennaf yn safle'r maswr. Mae ar hyn o bryd yn chwarae i Gleision Caerdydd yn y Pro14.

Mae Anscombe yn enedigol o Seland Newydd ac yn fab i gyn-hyfforddwr Auckland ac Ulster, Mark Anscombe.

Dechreuodd Anscombe chwarae rygbi proffesiynol gydag Auckland yn nhymor 2010, sef y flwyddyn gyntaf wedi iddo adael ysgol.  Ef oedd prif sgoriwr Pencampwriaeth Iau y Byd yr IRB  yn 2011, a llwyddodd i gadw ei le yng ngharfan Auckland.

Dechreuodd Anscombe chwarae i'r Blues yn 2012, pan ddaeth ymlaen i'r cae fel eilydd yn lle Michael Hobbs yn y gêm ail rownd yn erbyn y Chiefs yn Hamilton. Dechreuodd ei gêm gyntaf yn erbyn y Bulls yn rownd tri, a sgoriodd bob un o'r pwyntiau Blues mewn buddugoliaeth 29 - 23.  Er iddo ddisgleirio yng Nghwpan ITM 2012, a helpu Auckland i gyrraedd y rowndiau terfynol cyn colli i Canterbury, methodd wneud argraff ar dîm rheoli'r Blues a chollodd ei le yn y garfan ar ôl i John Kirwan gael ei benodi'n hyfforddwr.  Cyhoeddwyd y byddai'n chwarae dros y Chiefs yn nhymor 2013.  Yn 2013 estynnwyd ei gytundeb gyda'r Chief tan 2014.

 Gyrfa ryngwladol 
Er i Anscombe gynrychioli Seland Newydd ar lefel dan-20,  nid oedd yn gaeth i Seland Newydd ar lefel uwch.

Ym mis Ebrill 2014, cyhoeddwyd adroddiad ym mhapur y Western Mail bod Gleision Caerdydd Pro12 yn bwriadu cynnig cyntundeb i Anscombe, a'i fod yn gymwys i chwarae dros Gymru drwy ei fam, Tracy, sy'n enedigol o Gaerdydd.

Cafodd Anscombe ei enwi yng ngharfan 34-dyn Cymru ar gyfer Pencampwriaeth y Chwe Gwlad 2015, a gwnaeth ei ymddangosiad cyntaf yn ail hanner y gêm yn erbyn Iwerddon ar 8 Awst 2015.

Dechreuodd Anscombe bob gêm heblaw am yr un yn erbyn yr Eidal ym Mhencampwriaeth y Chwe Gwlad 2019. Cafodd ei enwi yn 'Seren y Gêm' yn Stadiwm Principality ar 16 Mawrth 2019 - y gêm a sicrhaodd y Gamp Lawn i Gymru am y tro cyntaf ers 2012.

 Cyfeiriadau 

Categori:Chwaraewyr rygbi'r undeb o Seland Newydd
Categori:Chwaraewyr undeb rygbi rhyngwladol Cymru
Categori:Genedigaethau 1991